গ্রুপের শেষ ম্যাচ দুটি একই সঙ্গে হবে। এজন্য একটু ভিন্ন কৌশলও আছে জেমির, ‘ম্যাচের কৌশল আমরা পরিস্থিতির ওপর নির্ভর করে করব। যদি দেখি ৮০ মিনিটের দিকে ড্র করলেও চলে তখন ড্রয়ের জন্যই খেলব। কাতার অনেক ভালো দল। তাদের গতিশীল ফুটবলার রয়েছে কয়েকজন। আমরা এ ব্যাপারে সচেতন রয়েছি।’ গুরুত্বপূর্ণ ম্যাচের আগে জামাল ভূঁইয়াদের অনুপ্রেরণা অ-১৬ দল। গত বছর কাতারকে ২-০ গোলে হারিয়েছিল বাংলার যুবারা। ১৯৭৯ সালে জাতীয় দলের একটি গোলশূন্য ড্রয়েরও রেকর্ড রয়েছে। অতীতের সাফল্য ও ভবিষ্যৎ না ভেবে ফরোয়ার্ড সাদউদ্দিনের মন্তব্য, ‘আগের ম্যাচে সুফিল গোল পেয়েছে। এটা আমাদের আত্মবিশ্বাস জুগিয়েছে। নিজেদের সেরাটা খেললে কাতারকে হারানো সম্ভব।’ জাতীয় দলের সঙ্গে সহকারী কোচ হিসেবে মাহবুব হোসেন রক্সি অনেক দিন ধরেই কাজ করছেন। তিনিও আত্মবিশ্বাসী ছেলেদের নিয়ে, ‘থাইল্যান্ডের বিপক্ষে পয়েন্ট পাওয়ার পর দলের আবহ বদলেছে। সবাই এখন পরের রাউন্ডে খেলার স্বপ্নে বিভোর। তাই বলে আমরা বাড়তি চাপ দিচ্ছি না তারাও নিচ্ছে না।’ নানা সমীকরণের ম্যাচে বাংলাদেশ অধিকাংশ সময় ব্যর্থ হয়েছে। সেই ব্যর্থতার অনেক সাক্ষী মামুনুল ইসলাম। সাফের প্রস্তুতির জন্য এই দলের সঙ্গেও রয়েছেন। মামুনুলের মন্তব্য, ‘দলটা ভালো অবস্থায় আছে। জিতবে বলা যায় না। তবে জেতার সামর্থ্য আছে।’